西戎行
作者：劉敞
朝代：宋

paragraphs: 吾聞聖人之兵有不戰，不戰之勝善之善。
況復良將握天威，西戎雖强安得擅。
憶昔屬國羽書聞，中宴徹酒詔圖勳。
丞相陳謀御史請，獨可遣將誅其君。
吏民詿誤不足治，我以威德周無垠。
尚書侍郎盡明哲，秉鉞載旆如火烈。
羽林積卒眀號令，賊兵蹙戚憂巢穴。
方春緩誅已偷息，天不假易行勦絕。
太常請獻象功舞，史臣願勒西山岊。
懸頭藁街敕狂慢，積粟金城撫疲苶。
西戎行，告爾勿逆果自坑，百蠻來威天下平。